Na temelju članka 132. Zakona o gradnji («Narodne novine», broj [153/13](https://www.zakon.hr/cms.htm?id=17765), [20/17](https://www.zakon.hr/cms.htm?id=17767), [39/19](https://www.zakon.hr/cms.htm?id=39339), [125/19](https://www.zakon.hr/cms.htm?id=42213) i 145/24) i članka 34. Statuta Općine Tučepi („Glasnik Općine Tučepi“, broj 2/21) Općinsko vijeće Općine Tučepi, po prethodno pribavljenom mišljenju Turističke zajednice Općine Tučepi, broj:……………………………, na \_\_\_\_ sjednici održanoj \_\_\_\_\_\_\_\_\_\_ 2025. godine, donosi

**O D L U K U**

**o privremenoj zabrani izvođenja građevinskih radova**

**na području Općine Tučepi za 2026. godinu**

I. UVODNE ODREDBE

Članak 1.

Ovom Odlukom određuje se privremena zabrana izvođenja radova na području Općine Tučepi (u daljnjem tekstu: Općina), vrste građevina, odnosno radova na koje se zabrana odnosi, područja zabrane, razdoblje kalendarske godine i vrijeme u kojemu se ne mogu izvoditi radovi, iznimke zbog kojih se u pojedinim slučajevima mogu izvoditi radovi te nadzor.

II. VRSTE GRAĐEVINSKIH RADOVA ČIJE SE IZVOĐENJE PRIVREMENO ZABRANJUJE

Članak 2.

Privremeno se zabranjuje izvođenje svih zemljanih radova i radova na izgradnji konstrukcije svih vrsta građevina, osim građevina javne i društvene namjene za obavljanje djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), u radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i vjerskih zajednica te prometne i komunalne infrastrukture.

III. PODRUČJA, RAZDOBLJE KALENDARSKE GODINE I VRIJEME PRIVREMENE ZABRANE IZVOĐENJA GRAĐEVINSKIH RADOVA

Članak 3.

Na cijelom području Općine zabranjuje se izvođenje radova iz članka 2. ove Odluke u razdoblju od 1. lipnja do 30. rujna 2026. godine, od 0,00 do 24,00 sata.

IV. IZUZECI OD PRIVREMENE ZABRANE IZVOĐENJA GRAĐEVINSKIH RADOVA

Članak 4.

Odredbe članka 2. i 3. ove Odluke ne odnose se na:

* građevine, odnosno radove za čije je građenje, odnosno izvođenje utvrđen interes Republike Hrvatske,
* uklanjanje građevina na temelju rješenja građevinske inspekcije ili odluke drugog tijela državne vlasti,
* građenje građevina, odnosno izvođenje radova u godini u kojoj je ova Odluka stupila na snagu.

V. NADZOR NAD PROVEDBOM ODLUKE

Članak 5.

Nadzor nad provedbom ove Odluke obavlja komunalno redarstvo.

U obavljanju nadzora komunalni redari postupaju po odgovarajućim odredbama zakonskih i podzakonskih akata kojima se uređuje predmetno područje, a po kojima su ovlašteni postupati.

VI. ZAVRŠNE ODREDBE

Članak 6.

Na dan stupanja na snagu ove Odluke prestaje važiti Odluka o privremenoj zabrani izvođenja građevinskih radovana području Općine Tučepi za 2025. godinu (Glasnik Općine Tučepi, broj 22/24).

Članak 7.

Ova Odluka stupa na snagu osmog dana od dana objave u Glasniku Općine Tučepi.

KLASA:361-06/25-01/01

URBROJ: 2181-52-01-25-01

Tučepi, \_\_\_\_\_\_\_\_\_\_\_\_\_\_ 2025.g.

PREDSJEDNICA GRADSKOG VIJEĆA

Ana Šimić

O b r a z l o ž e n j e

Odluka o privremenoj zabrani izvođenja građevinskih radova temelji se na odredbi članka 132. Zakona o gradnji («Narodne novine», broj [153/13](https://www.zakon.hr/cms.htm?id=17765), [20/17](https://www.zakon.hr/cms.htm?id=17767), [39/19](https://www.zakon.hr/cms.htm?id=39339), [125/19](https://www.zakon.hr/cms.htm?id=42213) i 145/24) kojim je propisano da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

Nacrtom prijedloga Odluke o privremenoj zabrani izvođenja građevinskih radova na području Općine Tučepi za 2026.g. privremeno se zabranjuje izvođenja svih zemljanih radova i radova na konstrukciji svih vrsta građevina, osim građevina javne i društvene namjene za obavljanje djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), u radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i vjerskih zajednica te prometne i komunalne infrastrukture, na cijelom području Općine Tučepi, u razdoblju od 1. lipnja do 30. rujna 2026. godine, od 0,00 do 24,00 sata.

Ovom su Odlukom također propisane i iznimke zbog kojih se u pojedinim slučajevima mogu izvoditi radovi, a radi se o slučajevima propisanim zakonom.

Nadzor nad provedbom ove Odluke obavljaju komunalni redari Općine Tučepi, sukladno odredbama zakonskih i podzakonskih akata kojima se uređuje predmetno područje, a po kojima su ovlašteni postupati.